b'\n_START_ARTICLE_\nGintaras Dik\xc4\x8dius\n_START_SECTION_\nBiografija\n_START_PARAGRAPH_\n1965 m. baig\xc4\x97 Vilniaus universiteto Fizikos fakultet\xc4\x85, optikos ir spektroskopijos specialyb\xc4\x99. 1978 m. Baltarusijos moksl\xc5\xb3 akademijos Fizikos institute apsigyn\xc4\x97 gamtos moksl\xc5\xb3 daktaro (tuo metu \xe2\x80\x93 fizikos ir matematikos moksl\xc5\xb3 kandidato) disertacij\xc4\x85 tema \xe2\x80\x9eEfektyvi parametrin\xc4\x97 pikosekundini\xc5\xb3 \xc5\xa1viesos impuls\xc5\xb3 generacija\xe2\x80\x9c (vadovai Povilas Brazd\xc5\xbei\xc5\xabnas ir Algis Petras Piskarskas)._NEWLINE_1961\xe2\x80\x931964 m. Fizikos fakultete dirbo laborantu, po studij\xc5\xb3 dirbo \xc4\xafvairiose pramon\xc4\x97s \xc4\xafmon\xc4\x97se, \xc4\x97jo \xc4\xafvairias pareigas. 1973\xe2\x80\x931976 m. buvo Kvantin\xc4\x97s elektronikos katedros in\xc5\xbeinierius, 1976\xe2\x80\x931980 m. \xe2\x80\x93 vyresnysis mokslinis bendradarbis, 1980\xe2\x80\x931985 m. \xe2\x80\x93 asistentas, 1985\xe2\x80\x931987 m. \xe2\x80\x93 vyresnysis d\xc4\x97stytojas, o 1987\xe2\x80\x931996 m. \xe2\x80\x93 docentas. Nuo 1996 m. buvo Bendrosios fizikos ir spektroskopijos katedros docentas, o nuo 2002 m. yra \xc5\xa1ios katedros profesorius. 1993\xe2\x80\x932003 m. buvo Fizikos fakulteto dekanas._NEWLINE_Dirbo ir sta\xc5\xbeavosi Centrin\xc4\x97s Kinijos mokslo ir technologijos universitete Uchane, Hanoverio, Grenoblio, Amsterdamo, Kopenhagos ir kt. universitetuose._NEWLINE_1999\xe2\x80\x932003 m. buvo Lietuvos fizik\xc5\xb3 draugijos viceprezidentas ir studij\xc5\xb3 komisijos pirmininkas, 2003\xe2\x80\x932007 m. \xe2\x80\x93 studij\xc5\xb3 komisijos pirmininkas._NEWLINE_U\xc5\xbe pikosekundini\xc5\xb3 impuls\xc5\xb3 trukm\xc4\x97s lazerio suk\xc5\xabrim\xc4\x85 1979 m. apdovanotas Maskvoje vykusios Liaudies \xc5\xabkio pasiekim\xc5\xb3 parodos aukso medaliu.\n_START_SECTION_\nMokslin\xc4\x97 veikla\n_START_PARAGRAPH_\nSud\xc4\x97ting\xc5\xb3 molekuli\xc5\xb3 spektroskopija, lazerin\xc4\x97s spinduliuot\xc4\x97s ir audini\xc5\xb3 s\xc4\x85veika, fizikos studij\xc5\xb3 kokyb\xc4\x97. Paskelb\xc4\x97 per 80 mokslini\xc5\xb3 darb\xc5\xb3.'